[{"text_idx": "#000017", "text": "Gwydnwch teuluol yw \"gallu teulu i ymateb yn gadarnhaol i sefyllfa andwyol a dod allan o'r sefyllfa yn teimlo'n gryfach, yn fwy dyfeisgar ac yn fwy hyderus\". Nod polisi Llywodraeth Cymru i fynd i'r afael ag anghydraddoldebau iechyd yw meithrin gwydnwch teuluol drwy ymyrraeth gynnar ac atal (Deddf Llesiant Cenedlaethau'r Dyfodol 2015; Deddf Gwasanaethau Cymdeithasol a Llesiant 2014)."}, {"text_idx": "#000018", "text": "Mae ymwelwyr iechyd yn chwarae rhan hanfodol yn y gwaith o hyrwyddo ac adeiladu gwydnwch teuluol drwy gefnogi plant a'u teuluoedd yn y blynyddoedd cynnar. Mae'r gallu i asesu gwydnwch teuluol yn hanfodol er mwyn cefnogi teuluoedd sy'n profi anawsterau a gwella iechyd a datblygiad plant. Fodd bynnag, nid oedd unrhyw ddulliau trwyadl a chadarn yn seiliedig ar dystiolaeth ar gael ac roedd pryderon na fyddai rhai teuluoedd efallai'n gallu cael gafael ar gymorth neu nad oedd adnoddau'n cael eu targedu lle'r oedd eu hangen fwyaf."}, {"text_idx": "#000019", "text": "Yn 2014, datblygodd ymchwilwyr yn PDC dan arweiniad Yr Athro Carolyn Wallace, mewn partneriaeth a\u0302 Byrddau Iechyd Prifysgol Abertawe Bro Morgannwg a Hywel Dda ac ymwelwyr iechyd, offeryn arloesol, wedi'i ddilysu, yn seiliedig ar dystiolaeth, i asesu gwydnwch teuluol i fynd i'r afael a\u0302'r angen hwn. Mae'r Offeryn a\u2019r Teclyn Asesu Cydnerthedd Teuluol (FRAIT) yn llywio barn broffesiynol ymwelwyr iechyd wrth weithio gyda phlant a'u teuluoedd. Mae'n helpu i nodi ffactorau amddiffynnol o fewn teuluoedd yn ogystal ag anghenion ychwanegol, ochr yn ochr a\u0302 phryderon diogelu posibl. Mae hefyd yn helpu ymwelwyr iechyd i nodi gwasanaethau annigonol mewn lleoliadau penodol a gweithio gyda chymunedau ac asiantaethau lleol i unioni hyn."}]